༈། ། བྷ་ཡ་ནཱ་སའི་བསྙེན་སྒྲུབ་ལས་གསུམ་ཟུར་འདེབས་དང་བཅས་པ་ཚུལ་འོད་ཀྱིས་བསྒྲིགས་པ་བཞུགས་སོ། ། ན་མོ་གུ་རུ་བྷྱཿཆོས་དབྱིངས་ཡེ་ཤེས་རང་བཞིན་བཅོམ་ལྡན་འདས། ། ནམ་མཁའི་མདོག་ཅན་རྡོར་དྲིལ་ཐུགས་ཀར་འཛིན། ། གཡས་བསྐུམ་གཡོན་བརྐྱང་ཁྲོ་བོའི་རྒྱན་གྱིས་མཛེས། ། དགྲ་བགེགས་ལོག་འདྲེན་འཇོམས་མཛད་དེ་ལ་འདུད། ། བླ་མ་བ་རི་བ་ནས་བརྒྱུད་པའི་གདམས་ངག་ཁྱད་པར་ཅན་མང་དུ་ཡོད་པའི་ནང་ནས། གནོད་པ་ཕྱིར་ཟློག་པ་ལ་མཆོག་ཏུ་བསྔགས་པ་བྷ་ཡ་ནཱ་སའི་གདམས་ངག་ཉམས་སུ་ལེན་པ་ལ་བསྙེན་པ་དང་། སྒྲུབ་པ་དང་། ལས་ལ་སྦྱོར་བ་དང་གསུམ་ལས། དང་པོ་ནི། རང་གི་ཡི་དམ་གང་བྱེད་ཀྱིས་ཆོག་པར་གསུངས་ཀྱང་། ཕྱག་ལེན་ལ་རྡོ་རྗེ་ཧཱུྃ་མཛད་ཀྱི་བདག་བསྐྱེད་ལ་བརྟེན་ནས་ཉམས་ལེན་བྱེད་པར་བཤད་པས། དེའི་མངོན་རྟོགས་བསྒོམ་ཚུལ་ནི། ཁྱད་པར་བཞི་ལྡན་སྐྱབས་འགྲོ་དང་། སེམས་བསྐྱེད་ལན་གསུམ་རེ་བྱས་ནས། རང་སྐད་ཅིག་གིས་རྡོ་རྗེ་ཧཱུྃ་མཛད་དུ་གསལ་བའི་ཐུགས་ཀར་ཉི་མའི་དཀྱིལ་འཁོར་ཀྱི་སྟེང་དུ་ཧཱུྃ་མཐིང་ནག། དེ་ལས་འོད་ཟེར་འཕྲོས་པས་རང་བཞིན་གྱི་གནས་ནས་བླ་མ་མི་བསྐྱོད་པའི་རྣམ་པས་དབུར་བརྒྱན་པའི་ཁྲོ་བོའི་རྒྱལ་པོ་རྡོ་རྗེ་ཧཱུྃ་མཛད་ལ་སངས་རྒྱས་དང་བྱང་ཆུབ་སེམས་དཔའི་ཚོགས་དཔག་ཏུ་མེད་པས་བསྐོར་བ་མདུན་གྱི་ནམ་མཁར་ཨོཾ་བཛྲ་ས་མཱ་ཛཿན་མོ་གུ་རུ་བྷྱཿན་མོ་བཛྲ་ཀྲོ་དྷ་རཱ་ཛ་ས་པ་རི་ཝཱ་རེ་བྷྱཿཨོཾ་བཛྲ་ཀྲོ་དྷ་རཱ་ཛ་ས་པ་རི་ཝཱ་ར་ཨརྑྷཾ་པྲ་ཏཱིཙྪ་སྭཱ་ཧཱ། པཱ་དྱཾ་པྲ་ཏཱིཙྪ་སྭཱ་ཧཱ། པུཥྤེ་ནས་ཤབྡའི་བར་གྱིས་མཆོད། དཀོན་མཆོག་གསུམ་ལ་བདག་སྐྱབས་མཆི། ། སོགས་ལན་གསུམ། དེ་ནས་ཚད་མེད་བཞི་བསྒོམ། ཨོཾ་ཤཱུ་ནྱ་ཏཱ་སོགས། སྟོང་པའི་ངང་ལས་པྃ་ལས་པདྨ་དང་རྃ་ལས་ཉི་མའི་དཀྱིལ་འཁོར་གྱི་སྟེང་དུ། ཧཱུྃ་ལས་སྣ་ཚོགས་རྡོ་རྗེ་ཤར་དཀར། ལྷོ་སེར། ནུབ་དམར། བྱང་ལྗང་། ལྟེ་བ་མཐིང་ནག་ལ་ཧཱུྃ་གིས་མཚན་པ་དེ་ལས་འོད་ཟེར་ཕྱོགས་བཅུར་འཕྲོས་པས། འོག་རྡོ་རྗེའི་ས་གཞི། ཁོར་ཡུག་རྡོ་རྗེའི་རྭ་བ། སྟེང་རྡོ་རྗེའི་གུར། ཕྱི་རོལ་ཐམས་ཅད་ཡེ་ཤེས་ཀྱི་མེ་རབ་ཏུ་འབར་བ་དང་བཅས་པའི་སྲུང་བའི་འཁོར་ལོར་གྱུར། ཨོཾ་རཀྵ་རཀྵ་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ། ལན་གསུམ། དེ་ལྟ་བུའི་སྲུང་བའི་འཁོར་ལོའི་དབུས་སུ་པྃ་ལས་པདྨ་དང་། རྃ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་མཐིང་ནག། དེ་ལས་འོད་ཟེར་འཕྲོས། དགྲ་བགེགས་གདུག་པ་ཅན་ཐམས་ཅད་ཚར་བཅད། ཚུར་འདུས་ཧཱུྃ་ལ་ཐིམ། དེ་ཡོངས་སུ་གྱུར་པ་ལས་རང་ཉིད་ཁྲོ་བོའི་རྒྱལ་པོ་རྡོ་རྗེ་ཧཱུྃ་མཛད། སྐུ་མདོག་སྔོན་པོ་ཞལ་གཅིག་ཕྱག་གཉིས་ཀྱིས་རང་གི་ཕྱག་རྒྱས་རྡོ་རྗེ་དྲིལ་བུ་ཐུགས་ཀར་བསྣོལ་ཏེ་འཛིན་པ། ཞལ་མཆེ་བ་གཙིགས་ཤིང་ལྗགས་འདྲིལ་བ། དམར་ལ་ཟླུམ་པའི་སྤྱན་གསུམ་དང་ལྡན་པ། དབུ་སྐྲ་དང་སྨ་ར་དང་སྨིན་མ་དམར་སེར་གྱེན་དུ་འབར་བ། སྐུ་སྦོམ་ཞིང་ཐུང་བ། གསུས་ཁྱིམ་ཆེ་བ། ཀླུ་ཆེན་པོ་བརྒྱད་ཀྱིས་བརྒྱན་པ། སྟག་གི་པགས་པའི་ཤམ་ཐབས་ཅན། ཞབས་གཡས་བསྐུམ་ཞིང་གཡོན་བརྐྱང་བའི་སྟབས་ཀྱིས་ཡེ་ཤེས་ཀྱི་མེ་འབར་བའི་དབུས་ན་བཞུགས་པ། རྒྱས་པར་སྤྲོ་ན། མིག་ཏུ་གཏི་མུག་རྡོ་རྗེ་མ་སོགས་ཀྱིས་སྐྱེ་མཆེད་སྐུ་གསུང་ཐུགས་བྱིན་གྱིས་བརླབ། བསྡུ་ན། དེའི་དཔྲལ་བར་ཨོཾ། མགྲིན་པར་ཨཱཿཐུགས་ཀར་ཧཱུྃ། ཧཱུྃ་ལས་འོད་ཟེར་འཕྲོས་པས་རང་བཞིན་གྱི་གནས་ནས་ཁྲོ་བོའི་རྒྱལ་པོ་རྡོ་རྗེ་ཧཱུྃ་མཛད་ལ་སངས་རྒྱས་དང་བྱང་ཆུབ་སེམས་དཔའི་ཚོགས་དཔག་ཏུ་མེད་པས་བསྐོར་བ་ཨོཾ་བཛྲ་ས་མཱ་ཛཿཛཿཧཱུྃ་བཾ་ཧོཿདམ་ཚིག་པ་ལ་གཉིས་སུ་མེད་པར་ཐིམ། སླར་ཡང་ཐུགས་ཀའི་ཧཱུྃ་ལས་འོད་ཟེར་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་ཨོཾ་བཛྲ་ས་མཱ་ཛཿབཅོམ་ལྡན་དེ་བཞིན་གཤེགས་པ་ཀུན། ། ཞེས་སོགས་ཀྱིས་གསོལ་བ་གདབ། སངས་རྒྱས་རྣམས་ནི་ཐམས་ཅད་ཀྱི་སོགས་དང་། ཨོཾ་བཛྲཱི་བྷ་ཝ་ཨ་བྷི་ཥིཉྩ་ཧཱུྃ། ཞེས་གསུང་ཞིང་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་། དྲི་མ་དག། ཆུ་ལྷག་མ་ཡར་ལུད་པ་ལས་མི་བསྐྱོད་པས་དབུར་བརྒྱན། སྤྲོ་ན་སྔགས་མཆོད་དང་། འཇིགས་པའི་ཧཱུྃ་སྒྲ་ངེས་སྒྲོག་ཅིང་། ། སོགས་ཀྱིས་བསྟོད། དེ་ནས། རང་གི་སྙིང་གར་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་མཐིང་ནག། དེ་ལས་མེ་ཡི་འོད་ཟེར་ཕྱོགས་བཅུར་འཕྲོས་པས་དགྲ་བགེགས་ལོག་པར་འདྲེན་པ་ཐམས་ཅད་བསྲེགས་པར་བསམས་ནས། ངག་ཏུ། ཨོཾ་བྷ་ཡ་ནཱ་ས་ནི། ཨོཾ་འཇིགས་པ་ཐམས་ཅད་ཉམས་པར་བྱེད་པ། ཏྲཱ་ས་ནི། སྐྲག་པར་བྱེད་པ། སརྦ་མཱ་ར་པྲ་ཏྱཾ་གི་ར། བདུད་ཐམས་ཅད་ཕྱིར་ཟློག་པར་བྱེད་པ། བི་ནཱ་ས་ནི། རྣམ་པར་ཉམས་པར་བྱེད་པས། ཡེ་ཀེ་ཙིཏྲ། གང་ཅི་ཡང་རུང་པའི་དུཥྚཱན་སཏྭཱཿགདུག་པའི་སེམས་ཅན། མ་མ་བི་རཱུ་པ་ཀཾ་ཀུརྦྷན། བདག་གི་ངན་པར་བྱེད་པ། ཏི་ཏཱ་ནི། དེ་དག་དང་། སརྦ་མཱ་ར་ཎ་པྲ་ཏྱཾ་གི་རཱ་ཎི། བདུད་ཐམས་ཅད་ཕྱིར་ཟློག་པར་གྱིས་ཤིགཔ་ཏ་ཏུ་ཧཱུྃ་ཕཊ་སྭཱ་ཧཱ། ལྟུང་བར་གྱིས་ཤིག་ཧཱུྃ་ཕཊ་སྭཱ་ཧཱ། ཅེས་ལུང་ཐོབ་ནས་ཞག་ལྔའི་བར་དུ་ཉིན་རེ་བཞིན་ཕྱི་དྲོར་ལྔ་བརྒྱ་རེ་ཚིག་གཞན་གྱིས་བར་མ་ཆོད་པར་བཟླའོ། ། བསྙེན་པའོ། ། དེའི་དུས་སུ་ལུས་ལ་གོ་གྱོན་པ་དང་། མཚོན་ཆ་ཐོགས་པ་དང་། མཁར་རྫོང་ཆེན་པོར་བསྡད་པ་དང་། སྲུང་ཆ་བཟང་པོས་བསྐོར་བ་རྨིས་ན་བསྙེན་པ་འགྲུབ་པའི་རྟགས་སོ། ། གཉིས་པ་བསྙེན་པ་དང་ཚུལ་མཚུངས་པའི་དབང་དུ་བྱས་པའི་སྒྲུབ་པ་ནི། རང་སྲུང་བའི་འཁོར་ལོ་དང་གཞན་ལ་སྟེར་བའི་འཁོར་ལོ་གཉིས་ལས། དང་པོ་ནི། འཁོར་ལོ་བྲི་བའི་གཞི་གྲོ་གའམ། རས་སམ་ཤོག་བུ་ལ་སོགས་པ་བུག་རལ་མེད་པ་ལ། འཁོར་ལོ་རྩིབས་བཅུ་པ། ལྟེ་བ་མུ་ཁྱུད་བཅས་པ་བྲིས་ལ། དེའི་ལྟེ་བ་ལ་ཧཱུྃ་བྲི། མདུན་ནས་གཡས་སྐོར་གྱིས། ཨོཾ་བྷ་ཡ་ནཱ་ས་ཞེས་པ་ནས་སྭཱ་ཧཱའི་གོང་དུ་བསྲུང་བྱའི་མིང་བྲིས་ལ་མཐར་རཀྵ་རཀྵ་སྭཱ་ཧཱ་བྲིའོ། ། རྩིབས་བཅུ་ལ་ཧཱུྃ་བཅུ་མགོ་ཕྱིར་བསྟན་ལ་བྲི། མུ་ཁྱུད་ལ་རྡོ་རྗེའི་རྭ་བ་བར་མ་ཆད་པས་བསྐོར་བར་བྱའོ། ། ཡིག་འབྲུ་ཐམས་ཅད་དབུ་ཅན་དུ་བྲིས་ལ། གུར་གུམ་ལ་སོགས་པ་དྲི་བཟང་པོས་ཡི་གེ་ལ་མི་གནོད་པར་བྱུག་གོ། དེའི་རབ་གནས་བྱ་ཚུལ་ནི། འཁོར་ལོ་ཟངས་གཞོང་ལ་སོགས་པ་མེ་ཏོག་གིས་བཀང་བའི་སྟེང་དུ་བཞག་ལ། མཐའ་སྐོར་དུ་མཆོད་ཡོན་སྔོན་དུ་འགྲོ་བའི་མེ་ཏོག་ལ་སོགས་པ་ལྔ་བཤམས་ཏེ། སློབ་དཔོན་ལྷའི་ང་རྒྱལ་དང་ལྡན་པས་འཁོར་ལོ་བསང་སྦྱང་། སྟོང་པའི་ངང་ལས་ཧཱུྃ་ལས་བྱུང་བའི་འཁོར་ལོ་རྩིབས་བཅུ་པ་ལྟེ་བ་མུ་ཁྱུད་དང་བཅས་པའི་ལྟེ་བ་ལ་ཧཱུྃ། དེའི་མཐའ་སྐོར་དུ་ཨོཾ་བྷ་ཡ་ནཱ་ས་སོགས་བསྲུང་བྱའི་མིང་རཀྵ་རཀྵ་སྭཱ་ཧཱ། ཞེས་པས་བསྐོར་བ། རྩིབས་ལ་དམིགས་ནས་ཧཱུྃ་བཅུ་ངག་ཏུ་བརྗོད། མུ་ཁྱུད་ལ་རྡོ་རྗེའི་རྭ་བ་བར་མ་ཆད་པས་བསྐོར་བ་དང་བཅས་པར་གྱུར། རང་གི་ཐུགས་ཀ་ནས་འོད་ཟེར་འཕྲོས་པས་རང་བཞིན་གྱི་གནས་ནས་ཡེ་ཤེས་ཀྱི་འཁོར་ལོ་རང་གིས་བསྒོམས་པ་ལྟ་བུ་དཔག་ཏུ་མེད་པ་ཨོཾ་བཛྲ་ས་མཱ་ཛཿཛཿཧཱུྃ་བཾ་ཧོཿགཉིས་སུ་མེད་པར་ཐིམ། ཡང་ཡང་བརྗོད། མེ་ཏོག་ལ་རྟེན་འབྲེལ་སྙིང་པོ་བདུན་ནམ་ཉེར་གཅིག་བཟླས་པས་བྱིན་གྱིས་བརླབས་ཏེ་འཐོར་བཞིན་དུ། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། ཇི་སྲིད་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་མི་གནས་པའི་མྱང་འདས་ཀྱ་ིས་ལ་མ་བཞག་གི་བར་དུ། རྒྱལ་བ་རྣམས་མྱ་ངན་ལས་མི་འདའ་བར་བརྟན་པར་བཞུགས་སུ་གསོལ། བྱེ་བྲག་ཏུ་ཡང་སྲུང་བའི་འཁོར་ལོ་འདི་ལ་བསྐྱེད་ཅིང་སྤྱན་དྲངས་པའི་ཡེ་ཤེས་པ་ཐམས་ཅད་ཇི་སྲིད་འབྱུང་བ་བཞིའི་གནོད་པ་མ་བྱུང་གི་བར་དུ་བརྟན་པར་བཞུགས་ནས་ཆེ་གེ་མོས་གཙོར་བྱས་བདག་ཅག་འཁོར་དང་བཅས་པ་ཐམས་ཅད་ལ་ཇི་སྲིད་བྱང་ཆུབ་མ་ཐོབ་ཀྱི་བར་དུ་བསྲུང་བ་དང་། བསྐྱབ་པ་དང་། སྦ་བའི་ཕྲིན་ལས་མཛད་དུ་གསོལ། ཨོཾ་སུ་པ་ཏིཥྛ་བཛྲཱ་ཡ་སྭཱ་ཧཱ། ཞེས་བརྗོད་ཅིང་རོལ་མོ་བྱའོ། ། དེ་ལྟར་ལན་གསུམ་གྱི་མཐར། ཨོཾ་སརྦ་ཏ་ཐཱ་ག་ཏ་ཨརྑྷཾ་པྲ་ཏཱིཙྪ་སྭཱ་ཧཱ། ཞེས་མཆོད་ཡོན་སྔོན་དུ་འགྲོ་བའི་ཉེར་སྤྱོད་ལྔ་རོལ་མོ་དང་བཅས་པ་འབུལ་ཞིང་། དག་པས་འདོད་ཆགས་བྲལ་བའི་རྒྱུ་ནས། ཞི་གྱུར་ཆོས་ལ་ཕྱག་འཚལ་ལོ། ། ཞེས་པའི་བར་གྱིས་བསྟོད། སྟོན་མཆོག་དམ་པ་སོགས་ཀྱི་བཀྲ་ཤིས་བརྗོད་ལ། འཁོར་ལོ་ཕན་ཚུན་དང་ཡས་མར་ནང་དུ་ཚུལ་བཞིན་དྲིལ་ལ། ཟངས་སམ་ཧེལ་གེའམ་ལ་ཆས་གཏུམས་ལ། བསྒྲུབ་བྱའི་དཔུང་པ་གཡོན་པ་ལ་བཏགས་ཏེ། ནུབ་བདུན་དུ་སྔགས་བདུན་བརྒྱ་རེ་ཚིག་གཞན་གྱིས་བར་མ་ཆོད་པར་བཟླའོ། ། རྨི་ལམ་རྩུབ་པ་ལ་སོགས་པའི་དུས་སུ་འཁོར་ལོ་ལག་པ་གཡས་པས་འཇུས་ཏེ། སྐྱབས་ཞུ་བའི་བསམ་པས་བཟླའོ། ། གཉིས་པ་གཞན་ལ་སྟེར་བའི་འཁོར་ལོ་ནི། རྩིབས་བརྒྱད་པ་བྲི་བ་ལས་མ་གཏོགས་ཆོ་ག་གཞན་ཐམས་ཅད་སྔ་མ་ཇི་ལྟ་བ་བཞིན་དུ་བྱའོ། ། གསུམ་པ་ལས་ལ་སྦྱར་བ་ལ་མང་དུ་ཡོད་ཀྱང་དྲག་པོའི་སྦྱིན་སྲེག་བྱེད་ཚུལ་ནི། གནས་བདུན་གྱི་ས་ནི། ཤྭ་འུད་ཀྱི་ས༡། གྲོག་པོ་ཕུག་རྡུག་གི་ས༢། རབས་ཆད་ཀྱི་ཤུལ་ས༣། གྲོག་མཁར་གྱི་ས༤། ཞིང་མུ་མའི་ས༥། ལྷ་ཁང་གོག་པོའི་ས་ཟེར་བའང་སྣང་། མི་ཕུང་ཤུལ་གྱི་ས༦། གད་པ་ཆད་ལ་ཁད་པའི་ས༧། བདུན་ཀ་འཛོམ་ན་རབ། དེ་ལྟར་མ་ཡིན་ན་གང་འཛོམ་བླངས་ལ། དེ་ས་བཟང་པོ་གཞན་དང་བསྲེས་ཏེ་རྩིག་ཐབ་ཏུ་བྱེད་པའམ། ཡང་ན་ས་དེས་འོག་གཞི་ལ་ཞལ་བ་བྱས་ཏེ། བྲིས་ཐབ་དང་རྩིག་ཐབ་གང་མོས་བྱའོ། ། གཉིས་ཀའང་དྲག་པོའི་ཐབ་ཁུང་སྤྱི་དང་མཐུན་པར་རྒྱར་སོར་ཉི་ཤུ་པ་ལ། རྩིག་ཐབ་ཏུ་བྱེད་ན་དཔང་དུ་སོར་བཅུ་ཡོད་པ་ལ། ཁ་ཁྱེར་དང་མུ་རན་སོར་གསུམ་གསུམ་ཡོད་པའི་མུ་རན་ལ། རྡོ་རྗེ་ནག་པོ་རྩེ་གསུམ་པ་བར་མ་ཆད་པ་བྲི་ཞིང་། དེའི་ནང་དུ་སྐྱེར་པའི་རྩ་བ་ལ་སོགས་པ་དུག་ཤིང་རྣམས་ཀྱིས་ཐབ་ཁུང་ལས་ཅུང་ཟད་དམའ་བར་བརྩིག། ཤར་ལྷོར་མེ་ཚང་བཅས་ལ། དགྲ་བགེགས་གང་ཡིན་གྱི་ལིངྒ་ཕག་ཟན་ལ་སོགས་པ་ལ་བཟོ་བའམ། ཤོག་བུ་ལ་བྲི་བ་གང་རུང་བྱས་པའི་སྙིང་གར་ནྲྀའམ་ཏྲི་དགྲ་ལ་ནྲྀ་དང་བགེགས་ལ་ཏྲི་བྲི། བྲིས་པ་གཞུག། ལིངྒའི་མགོ་ལྷོ་ཟུར་དུ་བསྟན། རྐང་པ་གཉིས་ཟུར་གཉིས་སུ་བསྟན་ཏེ་གན་རྐྱལ་དུ་ཐབ་ནང་དུ་བཞག། ཐབ་ཀྱི་གཡོན་དུ་ཆུ་གཉིས་སྔོན་དུ་འགྲོ་བའི་ཉེར་སྤྱོད་ལྔ་དང་དཔལ་གཏོར་རྒྱན་ལྡན་བཅས། གཡས་སུ་ཡམ་ཤིང་མེ་སྦར་འདི ་དང་བཅས་པ་བཞག། མདུན་དུ་རྡོ་རྗེ་དྲིལ་བུ། ཚྭ་དམར་ཕུལ་གང་ཙམ་གྱི་བསྲེག་རྫས་བཞག། ལིངྒ་བསྒྲུལ་རྒྱུ་གཅིག་ཀྱང་མཉམ་དུ་བཤམ། སྒྲུབ་པོ་རང་ཉིད་ཐབ་མདུན་དུ་ཁ་ལྷོར་ཕྱོགས་པས་སྲོད་དམ། མཚན་ཕྱེད་དམ། ཉིན་ཕྱེད་ཀྱི་དུས་སུ་ཆས་ཞུགས་ནག་པོ་བྱེད་པའམ། རང་བཞིན་གྱི་ཆ་ལུགས་ཀྱིས་ཀྱང་རུང་སྟེ་དགྲ་བགེགས་ཚར་བཅད་པའི་བསམ་པས་འདུག་སྟེ། སྐྱབས་འགྲོ་ནས་བརྩམས་ཏེ་བཟླས་པ་བསྡུ་བའི་བར་སྔར་ལྟར་བྱས་ལ། བྷ་ཡ་ནཱ་ས་ལན་གསུམ་གྱི་མཐར། ཨོཾ་བཛྲ་ཛཱ་ལ་རཾ། ཞེས་བརྗོད་ལ་མེ་སྦར། བྷ་ལ་ནཱ་ས་ཚར་གསུམ་དང་མར་བླུགས་གཟར་གསུམ་གྱིས་མེ་གསོ། མཆོད་རྫས་དང་ཐབ་ཁུང་ལ། ཨོཾ་བཛྲ་ཨ་མྲྀ་ཏས་བསང་། སྭ་བྷཱ་ཝས་སྟོང་པར་སྦྱང་། སྟོང་པའི་ངང་ལས་མཆོད་རྫས་དྲག་པོའི་མཆོད་རྫས་སྤྱི་དང་མཐུན་པར་བྱིན་གྱིས་བརླབས་ལ་བཞག། སྟོང་པའི་ངང་ལས་ཧཱུྃ་ལས་བྱུང་བའི་དྲག་པོའི་ཐབ་ཁུང་ནག་པོ་གྲུ་གསུམ་པ། རྒྱར་སོར་ཉི་ཤུ་པ། དཔང་དུ་སོར་བཅུ་པ། ཁ་ཁྱེར་དང་མུ་རན་སོར་གསུམ་གསུམ་པའི་མུ་རན་ལ་རྡོ་རྗེ་ནག་པོ་རྩེ་གསུམ་པ་རྭ་གདེངས་པས་མཚན་པ། ནང་དྲག་པོའི་བུད་ཤིང་གི་ཚོགས་ཀྱིས་ཡོངས་སུ་གང་བ། རྒྱ་དང་ཚད་ཡོངས་སུ་མ་ཆད་པ་དྲག་པོའི་ལས་སྒྲུབ་པའི་ནུས་པ་དང་ལྡན་པར་གྱུར། དེའི་དབུས་སུ་པྃ་ལས་པདྨ་དང་རྃ་ལས་ཉི་མའི་དཀྱིལ་འཁོར་གྱི་སྟེང་དུ། ཧཱུྃ་ལས་སྣ་ཚོགས་རྡོ་རྗེ་ཤར་དཀར་སོགས་ནས། མི་བསྐྱོད་པས་དབུར་བརྒྱན། ཅེས་པའི་བར་བདག་མདུན་གྱི་ཁྱད་པར་མ་གཏོགས་ཡན་ལག་བཞི་རྫོགས་སུ་བསྐྱེད་ལ། ཨོཾ་བཛྲ་ཀྲོ་དྷ་རཱ་ཛ་ས་པ་རི་ཝཱ་ར་སྔོན་དུ་འགྲོ་བའི་ཆུ་གཉིས་ཉེར་སྤྱོད་རོལ་མོའི་བར་གོང་བཞིན་འབུལ། དྷརྨཱ་ར་ཎི་དང་བཅས་པས་མཆོད། ཧཱུྃ་ཆོས་ཉིད་སྟོང་པ་གཉིས་མེད་ངང་ཉིད་ལས། ། སོགས་ནས། བགེགས་ཀྱི་དགྲ་ལ་ཕྱག་འཚལ་བསྟོད། ། ཅེས་པའི་བར་གྱིས་བསྟོད། སྔར་མེ་མ་སྦར་ན་སྐབས་འདིར་སྦར་རོ། ། ལིངྒ་བསང་སྦྱང་། སྟོང་པའི་ངང་ལས་ནྲྀ་ལས་དགྲ་བོ་འདི་ཞེས་བྱ་བའམ་ཏྲི་ལས་གནོད་བྱེད་ཀྱི་དགྲ་བགེགས་འདི་ཞེས་བྱ་བ་ཕུང་ཁམས་སྐྱེ་མཆེད་ཡོངས་སུ་རྫོགས་པ་རང་རང་གི་རྣམ་པ་ཅི་ལྟ་བ་བཞིན་དུ་གྱུར། ཧཱུྃ་མཛད་ཀྱི་ཕྱག་རྒྱ་བཅས་ཏེ་བདག་མདུན་གྱི་ཁྲོ་བོ་གཉིས་ཀྱི་ཐུགས་ཀ་ནས་ཁྲོ་བོ་ལྕགས་ཀྱུ་དང་། ཞགས་པ་དང་། གྲི་གུག་དང་། རལ་གྲི་ལ་སོགས་པ་ཐོགས་པ་དཔག་ཏུ་མེད་པ་སྤྲོས་ཏེ། དགྲ་བགེགས་གང་ཡིན་གྱི་སྙིང་ག་ནས་ལྕགས་ཀྱུས་བཀུག། མགྲིན་པ་ནས་ཞགས་པས་བཅིངས། མཚོན་ཆ་ལྷག་མ་རྣམས་ཀྱིས་སྡིགས་བཞིན་པས་རང་དབང་མེད་པར་བཀུག་པར་བསམས་ལ། ན་མོ་རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། སངས་རྒྱས་ཀྱི༴ཆོས་ཀྱི༴དགེ་འདུན་གྱི༴ཡི་དམ་དཀྱིལ་འཁོར་གྱི་ལྷ་ཚོགས་རྣམས་ཀྱི༴གསང་སྔགས་དང་རིག་སྔགས་ཀྱི་རྒྱལ་པོ་ཁྲོ་བོ་དང་ཁྲོ་མོ་རྣམས་ཀྱི༴དཔལ་མགོན་དམ་པ་ཆོས་སྐྱོང་བའི་སྲུང་མ་རྣམས་ཀྱི༴ལས་འབྲས་བསླུ་བ་མེད་པའི་བདེན་པ་དང་། ཆོས་ཉིད་འགྱུར་བ་མེད་པའི་བདེན་པ་དང་། བདེན་པ་ཆེན་པོའི་བྱིན་གྱི་རླབས་ཀྱིས། བདག་ཅག་དཔོན་སློབ་ཡོན་མཆོད་འཁོར་དང་བཅས་པ་རྣམས་ལ་གནོད་ཅིང་འཚེ་བར་བྱེད་པའི་དགྲ་བོ་འདི་ཞེས་བྱ་བའམ། བགེགས་དང་ལོག་པར་འདྲེན་པ་གང་ཡིན་པ་དེ་རྣམས་སྐད་ཅིག་ལ་འད